སྐབས་དེར་ངའི་སེམས་ནང་དུ་ཅི་ཡིན་མི་ཤེས་པའི་དབུགས་ཤིག་འཚངས་བར་གྱུར་ཏེ་ཁོ་མོར་ཅི་ཞིག་བཤད་དགོས་པའང་མི་ཤེས་པར་གྱུར།ང་ནི་ཁོ་མོའི་ཨ་ཕ་མིན་པས་ཁོ་མོ་སློབ་གྲྭར་འཁྲིད་པའི་དབང་ཆ་ག་ལ་ཡོད།ངའི་སེམས་ལ་རང་དབང་མེད་པར་ལྷ་མོ་དང་ངའི་མ་ཡར་གཉིས་ཀྱི་ལས་དབང་ཧ་ཅང་གཅིག་མཚུངས་ཡིན་པའི་སྣང་བ་ཞིག་སྐྱེས་བྱུང་།མ་ཡར་ཡང་དེང་ཐོག་ཁོ་མོའི་ཕ་མས་བཙན་ཚུགས་ཀྱིས་གནས་ལ་བྱིན་པར་ཡིད་མ་འཐད་པར་བྲོས་བྱོལ་དུ་ཕྱིན་ཏེ་ཨ་ཕར་འཕྲད་པ་རེད་ཟེར་བ་མིན་ནམ།ད་དུང་ལྷ་མོའི་ཨ་མས་ལྷ་མོ་རང་ཉིད་ངེད་ཚང་ལ་ཡོང་བར་འཐད་ཀྱིན་མི་འདུག་ཟེར་བ་ནི་རྫུན་གཏམ་སྟེ་མ་ཡར་གྱི་མགོ་གཡོགས་བྱེད་ཙམ་ཡིན་པ་མིན་ནམ།སྐབས་འདིར་ངས་མ་ཡར་གྱི་ཕྱོགས་ལ་བཅངས་པའི་ཧ་ཅང་སྙིང་རྗེ་བའི་གདུང་སེམས་དེ་འདྲ་ཞིག་ལྷ་མོའི་སྟེང་ལའང་བཅངས་བྱུང་།བུད་མེད་ཚོ་ནི་ཧ་ཅང་སྙིང་མ་རྗེ་རེད་སྙམ།